**Anu Põder** (17. november 1947 Kanepi – 17. jaanuar 2013) oli eesti skulptor ja kunstipedagoog. 

Esimese eestlasest kunstniku teosena valiti 2021. aastal Londonis asuva Tate Modern kunstimuuseumi kogusse Anu Põdra teos "Keeled (Aktiveeritud versioon)".

Elukäik
-------

Anu Põder sündis Kanepis ja õppis 1963–1967 Tartu 8. keskkoolis. 1967–1970 õppis Tartu Kunstikoolis, seejärel asus õppima Eesti Riiklikku Kunstiinstituuti skulptuuri erialale. Aastatel 1976–1988 oli vabakutseline kunstnik ning 1988–1989 Tallinna 46. keskkooli vormiõpetuse õpetaja. 1989. aastast töötas kunstiõpetajana Tallinna Kunstikoolis. 1993. aastast töötas vormiõpetuse õppejõuna Eesti Kunstiakadeemias, 1998. aastast vormiõpetuse õppejõuna Eesti Kunstiakadeemia Rakenduskunsti Kolledžis ning õpetajate täienduskursustel. Alates 1999. aastast töötas vormiõpetuse õppejõuna EKA õpetajate koolituskeskuses.

Looming
-------

Anu Põder hakkas esinema näitustel juba kohe pärast kunstiinstituudi lõpetamist. 1970. aastatel alustanud kunstniku looming käsitles peamiselt pereelu, sisemisi heitlusi ja tundemaailma, mida raamistasid nõukogude režiimi piiravad normid ja tabud. Anu Põdra loomingus torkab silma mitmekesine materjalikasutus, sealhulgas tarvitas ta ka tavatuid materjale: tekstiili, vaha, kipsi, seepi, epoksüliimi, plastmassi ja puitu. Teoste mõõdupuuks võttis ta iseenda. 

Kunstiteadlane Reet Varblane on tema näituse pressiteates öelnud: "Tema loomingut on raske siduda mingi stiili või trendiga. Ta ajas oma kindlat rida ning puudutas oma kunstis midagi niisugust, mis oli oluline just sel ajal, mil tema teosed on loodud, ja on olulised ka kümme-kakskümmend aastat hiljem".  Kunstikriitik Rebeka Põldsam lisab, et "erilist tähelepanu väärib tema erakordne võime skulptuuri- ja installatsioonivormis väljendada vaimseid ja kehalisi kogemusi."

Anu Põdra loomingust on teada ligikaudu 60 kunstiteost. 2017 korraldab Eesti Kunstimuuseum Põdra töödest retrospektiivnäituse, kus eksponeeritakse ligikaudu pooli tema töödest.

### "Keeled (Aktiveeritud versioon)" ja Tate Modern

Anu Põdra 1998. aasta installatsioon "Keeled (Aktiveeritud versioon)", mis on valmistatud seebist, kuulub alates 2021. aastast Londonis asuva galerii Tate Modern kollektsiooni. Teose ingliskeelne pealkiri on "Tongues (Activation Version)". Tegemist on esimese Eesti päritolu kunstniku teosega selles kollektsioonis. Teose ostule eelnes Tate Moderni kuraatorite mitme aasta pikkune põhjalik töö. Galerii omandas aastal 2018 Vilniuses Balti triennaalil eksponeeritud teose originaalvormist tehtud tiraaži ning ka teose reprodutseerimisõiguse koos originaalvormiga.

Vahetult pärast teose omandamist eksponeeriti seda 2021. aasta Liverpooli biennaalil.

Isiklikku
---------

Anu Põdra tütred on arhitekt Maarja Kask, prokurör Saskia Kask ja maalikunstnik Alice Kask. Väimees on skulptor Neeme Külm.

Isikunäitused
-------------

* 1985 – "Vorm ja värv tekstiilis" Tallinna Raemuuseumis
* 1994 – isikunäitus Kotka Linnagaleriis Soomes
* 1996 – "Pehmelt valguses" Tartu Kunstimuuseumis
* 1999 – "Katsetatud kasu" Tallinna Linnagaleriis
* 2017 – retrospektiivnäitus "Anu Põder. Haprus on vaprus" Eesti Kunstimuuseumis

Tunnustus
---------

* 1979 Eesti NSV Kunstnike liidu noortekoondise preemia
* 1990 Kunstnike liidu eestseisuse stipendium
* 1994 aasta õpetaja
* 1995, 1997 Eesti kultuuriministeeriumi stipendiumid
* 2000 III preemia rahvusvahelise skulptuurikvadriennaalil Riias

Looming Eesti Kunstimuuseumi kogus
----------------------------------

* Eesti Kunstimuuseumi digitaalkogu

Viited
------

1. 1 2 3  Anu Põdra "Keeled" jõudis esimese Eesti kunstniku teosena Tate'i kogusse. ERR Kultuur, 17.03.2021. Vaadatud 15.10.2021.
2. ↑  Reet Varblane (28.11.2007). "Näituse "Super" pressiteade". *Tallinna kunstihoone vana koduleht*. Originaali arhiivikoopia seisuga 11.02.2017. Vaadatud 8.02.2017.
3. ↑  Põldsam, Rebeka (2017). "Pressiteade".
4. ↑  Anu Põder 1947–2013 | Tate. Vaadatud Vaadatud 15.10.2021.

Välislingid
-----------

* Jaanus Nõgisto, Tiina Pikamäe – Eesti Nüüdiskunst. Anu Põder, 25. aprill 1993
* Elo Selirand – Päeva kunstitöö. Anu Põder, 2011
* Portfolio